32001D0528
L 191/45
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 6 юни 2001 година
за създаване на Европейския комитет по ценни книжа
(нотифицирано под номер С(2001) 1493)
(текст от значение за ЕИП)
(2001/528/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване Европейската общност,
като има предвид, че:
(1)
Свободното предоставяне на услуги и свободното движение на капитали представляват приоритетни цели на Общността, посочени в членове 49 и 56 от Договора за създаване на Европейската общност.
(2)
Изграждането на истински вътрешен пазар на финансовите услуги в съответствие с принципа на отворена пазарна икономика, свързана с упражняване на свободна конкуренция, е от решаващо значение за увеличаване на икономическия ръст и откриването на работни места в Общността.
(3)
Планът за действие на Комисията за финансовите услуги (1) откроява известен брой дейности, които се изискват за завършване на единния пазар на финансовите услуги и подчертава необходимостта от създаването на комитет по ценни книжа, които да допринесе за изработването на законодателството на Общността в областта на ценните книжа.
(4)
На заседанието си в Лисабон през март 2000 г., Европейският съвет призова за изпълнението на този план за действие до 2005 г.
(5)
На 17 юли 2000 г. Съветът създаде Комитет на мъдреците за регулирането на европейските пазари на ценни книжа.
(6)
В своя окончателен доклад Комитетът на мъдреците призова за създаването на два консултативни комитета, а именно Европейския комитет по ценни книжа, съставен от висши представители на държавите-членки, и Комитет за регулиране на европейските пазари на ценни книжа, съставен от висши представители на компетентните национални публични институции в областта на ценните книжа, с цел inter alia да съветва Комисията.
(7)
В своята резолюция, отнасяща се до по-ефективна регулация на пазарите на ценни книжа в Европейския съюз, Европейският съвет от Стокхолм приветства намерението на Комисията да създаде незабавно комитет по ценни книжа, съставен от висши служители на държавите-членки и председателстван от Комисията.
(8)
В своя окончателен доклад Комитетът на мъдреците подчерта обстоятелството, че мерките по изпълнението на директивите или на регламентите ще бъдат необходими за прилагането на директивите и регламентите, които позволяват да се отчита новото развитие на финансовите пазари.
(9)
Европейският комитет по ценни книжа следва да служи като орган за коментар и дебати, който съветва Комисията в областта на ценните книжа.
(10)
Европейският комитет по ценни книжа приема свой процедурен правилник.
(11)
Настоящото решение създава Европейския комитет по ценни книжа с консултативни компетенции. При изпълнение на специфичните законодателни актове, предложени от Комисията и приети от Европейския парламент и Съвета, Комитетът по ценни книжа трябва също да играе роля на регулаторен комитет в съответствие с Решението от 1999 г. относно комитологията, за да подпомага Комисията, когато тя взима решения относно мерките за прилагане по силата на член 202 от Договора за създаване на Европейската общност,
РЕШИ:
Член 1
Създава се комитет по ценни книжа на Общността, наречен „Европейски комитет по ценни книжа“ (наричан по-долу „Комитетът“).
Член 2
Ролята на Комитета е да съветва Комисията по политиката, която ще се води и по проектите за законодателни предложения, които тя ще приема в областта на ценните книжа.
Член 3
Комитетът е съставен от висши представители на държавите-членки. Той се председателства от представител на Комисията.
Председателят на Европейския комитет на регулаторите на ценни книжа, създаден с Решение 2001/527/ЕО (2) на Комисията, присъства на събранията на Комитета в качеството на наблюдател.
Комитетът може да кани експерти и наблюдатели да присъстват на неговите годишни събрания.
Член 4
Комитетът може да създава работни групи.
Член 5
Комитетът приема свой процедурен правилник.
Комисията подсигурява секретариат на Комитета.
Член 6
Комитетът встъпва във функциите си на 7 юни 2001 г.
Съставено в Брюксел на 6 юни 2001 година.